गड्डीबान बोलेआ, "उफ, ओ कबूतरें दा डोआर दिक्खेओ।" कोई दौं सौ कबूतर रस्तै च नाजे दे दाने चुनी-चुनिऐ खा करदे हे। लोकें गी, जां गड्डिएं गी दिक्खो ऐ बी नेईं उडरदे, छड़े बिन्दक खिसकी जन जन्दे न। ए जन्कशन शैह्र उन्दे गितै बी हरानी आली चीज ऐ। श्रीहरि गी चानक इक गल्ल चेतै आई इत्थुआं दे किश मिल्लें आले ते आड़ती महाजन उन्दै-मतलब जिमादारें बरुद्ध करसानें गो सोआका करदे हे, इसदा पता करना होग! ओ उनेंगी जानदा ऐ। उनें लोकें दो बदौलत इनें करसानै दा दमाक उच्चा होई गेदा। निक्के लोक कारखानें च कम्म थ्होई जानै करी खेती छुड़ी बैठे दे न। उन्दे पर सखती करो तां नस्सिऐ कारखाने च नौकरी करी लैंदे न। मशीनें दे मालक उन्दी जिन्द बचांदे न। किन्नें दै गै कच्छ आदे धान बाकी गै पेदे रेही गे न, किश हसाब ऐ? खेती-बाड़ी करना बल्लें-बल्लें कठन हुंदा जा करदा ऐ। करसानें गी इऐ लोक खुराकी दिन्दे न। जिमींदारें ने झगड़ा होनै पर उन्दी तरफदारी करिऐ अपना उल्लू सिद्धा करी लैंदे न, ते ए मूर्ख बी फसी जन्दे न, खुराकी लैंदे न, पुजती दै मौकै पञे रपें दी चोज त्रौं लैंदे न। फी बी मूर्खें गी सुरत नेईं औंदी ऐ। इन्ना किश हुंदे होई बी खरी गल्ल ए ऐ जे मिल्लें आले जां आढ़ती धान दोहार नेईं दिंदे न। धानें आस्तै उनें कम्बखतें गी अज्ज बी जिमींदारै-शाहूकारै दे दुआरै गै जाना पौंदा ऐ।